[pic] | AZ EURÓPAI KÖZÖSSÉGEK BIZOTTSÁGA |

Brüsszel, 13.2.2006

COM(2006) 58 végleges

2001/0004 (COD)

A BIZOTTSÁG VÉLEMÉNYE az EK-Szerződés 251. cikkének (2) bekezdése harmadik albekezdése c) pontja értelmében a Tanács közös álláspontjának az Európai Parlament általi, az alábbi javaslat vonatkozásában tett módosításairól

AZ EURÓPAI PARLAMENT ÉS A TANÁCS IRÁNYELVE a gépekről és a 95/16/EK irányelv módosításáról

A BIZOTTSÁG JAVASLATÁNAK MÓDOSÍTÁSÁRÓL az EK-Szerződés 250. cikkének (2) bekezdése alapján

2001/0004 (COD)

A BIZOTTSÁG VÉLEMÉNYE az EK-Szerződés 251. cikkének (2) bekezdése harmadik albekezdése c) pontja értelmében a Tanács közös álláspontjának az Európai Parlament általi, az alábbi javaslat vonatkozásában tett módosításairól

AZ EURÓPAI PARLAMENT ÉS A TANÁCS IRÁNYELVE a gépekről és a 95/16/EK irányelv módosításáról

1. BEVEZETÉS

Az EK-Szerződés 251. cikke (2) bekezdése harmadik albekezdése c) pontja előírja, hogy a Bizottság véleményezni köteles az Európai Parlament által második olvasat során javasolt módosításokat. A Bizottság az alábbiakban véleményt nyilvánít a Parlament módosítási javaslatairól.

2. ELŐZMÉNYEK

1. A Parlament és a Tanács felé történt továbbítás dátuma: 2001. január 26.

2. Az Európai Gazdasági és Szociális Bizottság véleménye: 2001. szeptember 12.

3. A parlamentbeli első olvasat során kialakított vélemény dátuma: 2002. július 4.

4. A módosított javaslat továbbításának időpontja: 2003. február11.

5. A Tanácson belüli politikai megállapodás dátuma: 2004. szeptember 24.

6. A közös álláspont elfogadásának időpontja: 2005. július 18. (egyhangúlag)

7. Vélemény dátuma, második olvasat: 2005. december 15.

3. A JAVASLAT CÉLJA

Az eredeti javaslat célja a hatály alá tartozó termékek szabad mozgásának biztosítása azáltal, hogy magas szintű védelmet biztosítanak az egészség, biztonság és fogyasztóvédelem területén. A hatály alá tartozó termékek alapvetően gépek és azokkal kapcsolatban használt termékek.

Az 1994. évi Molitor jelentés következtetéseivel összhangban az eredeti javaslat célkitűzése az volt, hogy jobban meghatározza a különböző fogalmakat, tisztázzon bizonyos szempontokat és megfelelőbben biztosítsa az egységes alkalmazást. Ennek érdekében a javaslat javította a megfelelőségértékelési és a piacfelügyeleti eljárások magyarázatait, ami kizárja az érintett eljárások eltérő értelmezéseit.

A gépekről szóló irányelv felülvizsgálatát célzó eredeti javaslat egy magas szintű, különböző területek független szakértőiből álló csoport javaslatai alapján készült el. A javaslat a módosított 89/392/EGK irányelv gyakorlati alkalmazása során szerzett tapasztalatokat is figyelembe vette.[1]

Az eredeti javaslat fő elemei a következők:

- Az irányelv alkalmazási körének jobb meghatározása, a más irányelvektől, különösen az alacsonyfeszültségű elektromos berendezésekről[2] és a felvonókról szóló irányelvektől[3] való elhatárolás tisztázása, valamint a „részben kész gép” fogalmának világosabb meghatározása;

- a piacfelügyelettel és a megfelelőségértékelési szervek bejelentésével kapcsolatos rendelkezések megerősítése;

- egyes gépfajták esetében teljes minőségbiztosítási eljárás bevezetése.

Módosított javaslatába az irányelv további tökéletesítésének céljából a Bizottság az Európai Parlament számos indítványát beépítette.

4. A BIZOTTSÁG VÉLEMÉNYE AZ EURÓPAI PARLAMENT MÓDOSÍTÁSAIRÓL

A Bizottság által elfogadott módosítások

A Bizottság teljes egészében el tudja fogadni az Európai Parlament által elfogadott mind a 9 módosítást. Ezek az Európai Parlament és a Tanács között kompromisszumcsomag eredményeként születtek, az irányelv második olvasat során történő elfogadásának érdekében. A módosítások összhangban vannak a Bizottság javaslatának célkitűzéseivel, és fenntartják a közös álláspontban kialakított érdekegyensúlyt.

A közös álláspont módosításai főként főleg a piacfelügyelet megerősítésére, a CE jelölés fogalmának tisztázására, az alkalmazási körre, a titoktartásra és a teljes minőségbiztosítási tanúsítási rendszerekkel kapcsolatban a bejelentett szervek kötelezettségeire vonatkoztak.

A kompromisszumcsomag létrejöttét elősegítette a Bizottságnak a 2005. decemberi plenáris ülés során tett három nyilatkozata (lásd melléklet).

5. KÖVETKEZTETÉS

Az EK-Szerződés 250. cikkének (2) bekezdése értelmében a Bizottság a fentiekben meghatározottaknak megfelelően módosítja javaslatát.

MELLÉKLET

A Bizottság nyilatkozata

CE jelölés

A közösségi jogszabályok sérelme nélkül a Bizottság az új megközelítés 2006 közepére tervezett felülvizsgálatának keretében pontosítja az egyéb – nemzeti, európai vagy magán- – jelölések CE jelöléshez viszonyított rögzítésének feltételeit.

Traktorok I

A Parlament, a Tanács és a Bizottság kijelenti, hogy a mezőgazdasági és erdészeti traktorokra vonatkozó valamennyi egészségügyi és biztonsági szempont egyetlen irányelvben való összehangolásának érdekében a mezőgazdasági vagy erdészeti traktorok, azok pótkocsijainak és cserélhető vontatott munkagépeinek, beleértve ezek rendszereit is, továbbá alkatrészeinek és önálló műszaki egységeinek típusjóváhagyásáról szóló 2003/37/EK irányelvet a gépekről szóló irányelvben megnevezett valamennyi kockázat figyelembevételével kell módosítani.

A 2003/37/EK irányelv ilyen módosításának a gépekről szóló irányelv módosítását is tartalmaznia kell, törölve a „kockázatok vonatkozásában” kifejezést az 1. cikk (2) bekezdése e) pontja első francia bekezdéséből.

Traktorok II

A Bizottság tudomásul veszi annak szükségességét, hogy a mezőgazdasági és erdészeti traktorokról szóló irányelvekben szerepeljenek azok a kockázatok is, amelyekkel ezen irányelvek még nem foglalkoztak. Ezért a Bizottság mérlegeli a megfelelő intézkedéseket, amelyek tartalmazzák az ENSZ rendeleteire, a CEN és ISO szabványokra, valamint az OECD-kódexekre való hivatkozásokat.

[1] A Tanács 1989. június 14-i 89/392/EGK irányelve a gépekre vonatkozó tagállami jogszabályok közelítéséről, HL L 183., 1989.6.29., 9. o. Az irányelvet a gépekre vonatkozó tagállami jogszabályok közelítéséről szóló, 1998. június 22-i 98/37/EK európai parlamenti és tanácsi irányelv (HL L 331., 1998.7.23., 1. o.) egységes szerkezetbe foglalta. A legutóbb a 98/79/EK irányelvvel (HL L 331., 1998.12.7., 1. o.) módosított irányelv.

[2] A Tanács 1973. február 19-i 73/23/EGK irányelve a meghatározott feszültséghatáron belüli használatra tervezett elektromos berendezésekre vonatkozó tagállami jogszabályok összehangolásáról (HL L 77., 1973.3.26., 29. o.). A 93/68/EGK irányelvvel (HL L 220., 2003.8.30., 1. o.) módosított irányelv.

[3] Az Európai Parlament és a Tanács 1995. június 29-i 95/16/EK irányelve a felvonókra vonatkozó tagállami jogszabályok közelítéséről (HL L 213., 1995.9.7., 1. o.). A 1882/2003/EK rendelettel (HL L 284., 2003.10.31., 1. o.) módosított irányelv.